Euroopa Liidu Teataja L 167 , 02/07/1999 Lk 0005 - 0006



Nõukogu määrus (EÜ) nr 1447/1999, 24. juuni 1999, millega kehtestatakse ühise kalanduspoliitika eeskirju tõsiselt rikkuvate käitumisviiside loetelu EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 37, võttes arvesse komisjoni ettepanekut, [1] võttes arvesse Euroopa Parlamendi arvamust [2] ning arvestades, et: (1) vastavalt nõukogu 12. oktoobri 1993. aasta määruse (EMÜ) nr 2847/93 (ühise kalanduspoliitika suhtes rakendatava kontrollisüsteemi loomise kohta) [3] artikli 31 lõikele 2a võib nõukogu asutamislepingu artikli 37 alusel koostada ühise kalanduspoliitika eeskirju tõsiselt rikkuvate käitumisviiside loetelu; (2) et parandada ühise kalanduspoliitika läbipaistvust, peaksid liikmesriigid informeerima komisjoni nimetatud käitumisviiside juhtudest ja liikmesriikide poolt võetud meetmetest; (3) määruse (EMÜ) nr 2847/93 artikkel 37 kehtestab teatavate isikuandmete kaitse ühise kalanduspoliitika puhul kohaldatava kontrollisüsteemi raames; (4) eespool nimetatud loetelu peab olema kooskõlas rahvusvaheliste kalandusorganisatsioonide poolt vastuvõetud samasuguste normidega; (5) teatavate käesoleva määrusega sätestatud meetmete puhul on asjakohane ette näha üksikasjalikud rakenduseeskirjad, ON VASTU VÕTNUD KÄESOLEVA MÄÄRUSE: Artikkel 1 Lisas loetletakse niisugused käitumisviisid, mis tõsiselt rikuvad määruse (EMÜ) nr 2847/93 artiklis 1 nimetatud ühise kalanduspoliitika eeskirju. Artikkel 2 1. Liikmesriigid teatavad komisjonile korrapäraselt avastatud käitumisjuhtudest, mida on nimetatud artiklis 1, ja annavad talle igakülgset informatsiooni haldus- või kohtuorganite poolt võetud meetmete kohta. 2. Vastavalt lõikele 1 saadud informatsiooni teeb komisjon kättesaadavaks Euroopa Parlamendile, nõukogule ja kalanduse nõuandekomiteele. 3. Lõike 1 alusel teatavaks ja lõike 2 alusel kättesaadavaks tehtud informatsiooni käsitletakse vastavalt määruse (EMÜ) nr 2847/93 artikli 37 sätetele. 4. Käesoleva artikli üksikasjalikud rakenduseeskirjad kehtestatakse määruse (EMÜ) nr 2847/93 artiklis 36 kehtestatud korras. Artikkel 3 Käesolev määrus jõustub seitsmendal päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Luxembourg, 24. juuni 1999 Nõukogu nimel eesistuja J. Trittin [1] EÜT C 105, 15.4.1999, lk 3. [2] Arvamus on esitatud 4. mail 1999 (Euroopa Ühenduste Teatajas seni avaldamata). [3] EÜT L 261, 20.10.1993, lk 1. Määrust on viimati muudetud määrusega (EÜ) nr 2846/98 (EÜT L 358, 31.12.1998, lk 5). -------------------------------------------------- LISA ÜHISE KALANDUSPOLIITIKA EESKIRJU TÕSISELT RIKKUVATE KÄITUMISVIISIDE LOETELU A. Järelevalve eest vastutavate asutustega tehtava koostöö eiramine - Asjakohastele ühenduse eeskirjadele vastavuse kontrolli ülesandeid täitvate kalandusinspektorite töö takistamine. - Uurimiste või kohtumenetluste käigus kasutamiseks sobivate tõendite võltsimine, varjamine, hävitamine või rikkumine. B. Vaatlejatega tehtava koostöö eiramine - Ühenduse õigusega sätestatud ametiülesandeid täitvate, kehtivate ühenduse eeskirjade järgimist jälgivate vaatlejate töö takistamine. C. Kohustuslike kalastustingimuste täitmise eiramine - Kalapüük ilma lipuliikmesriigi või komisjoni väljastatud püügilitsentsi, püügiloa või muu kalapüügiks nõutava loata. - Kalapüük ühe eespool nimetatud dokumendi alusel, mille sisu on võltsitud. - Kalalaeva pardatähise võltsimine, kustutamine või varjamine. D. Eeskirjade eiramine kalandustegevuse ajal - Keelatud püügivahendite või püügivahendite eraldusvõimet mõjutavate seadiste kasutamine või pardal hoidmine. - Keelatud kalapüügiviiside kasutamine. - Teatavas kalapüügivööndis kasutamiseks keelatud püügivahendite sorimata või stoovimata jätmine. - Moratooriumi- või püügikeelualuste kalavarude hulka kuuluvate liikide spetsialiseeritud püük või pardal hoidmine. - Loata kalapüük antud vööndis ja/või teatavas ajavahemikus. - Alammõõte käsitlevate eeskirjade eiramine. - Kahe või enama laeva ühistegevusega hõlmatud ümberlaadimise ja kalandustegevuse eeskirjade ja menetluste eiramine. E. Järelevalve alla kuuluvate varudega seoses olevate tingimuste eiramine - Püügipäevikutes, lossimisdeklaratsioonides, müügiteatistes, ülevõtmisdeklaratsioonides ja transpordidokumentides andmete võltsimine või mitteregistreerimine või nende dokumentide mittehoidmine või -esitamine. - Satelliitsidel põhineva laevade seire süsteemi rikkumine. - Kalalaevade liikumise ja pardal hoitavate kalasaaduste andmete kaugedastamist käsitlevate ühenduse eeskirjade tahtlik eiramine. - Kolmanda riigi kalalaeva kapteni või tema esindaja suutmatus täita ühenduse kalavetes tegutsedes kehtivaid kontrollieeskirju. F. Kalasaaduste lossimise ja turustamisega seotud eeskirjade eiramine - Ühenduse kontrolli- ja rakenduseeskirjadele mittevastavate kalasaaduste lossimine. - Kehtivatele turustus- ja eriti alammõõte käsitlevatele normidele mittevastavate kalasaaduste varumine, töötlemine, turuleviimine ja transportimine. --------------------------------------------------